b"\n_START_ARTICLE_\nEl regador regat\n_START_SECTION_\nArgument\n_START_PARAGRAPH_\nUn jardiner est\xc3\xa0 regant unes flors amb una m\xc3\xa0nega. De sobte, aquesta deixa d'expulsar aigua i el jardiner, perplex, observa l'orifici de sortida per examinar que ha passat. El cert \xc3\xa9s que tot ha estat obra d'un nen que ha tancat el pas de l'aigua expressament i que, mentre el jardiner tracta d'esbrinar que ha passat, torna a obrir el pas, de manera que, de sobte, el raig d'aigua surt amb tota la pressi\xc3\xb3, xopant a l'home de cap a baix. El jardiner descobreix al petit trapella i li d\xc3\xb3na una surra.\n_START_SECTION_\nImport\xc3\xa0ncia hist\xc3\xb2rica del film\n_START_PARAGRAPH_\nTot i que n'hi ha que asseguren que el film est\xc3\xa0 basat en les tires c\xc3\xb2miques dibuixades per Hermann Vogel el 1887 sobre aquest tema, tamb\xc3\xa9 est\xc3\xa0 documentat que aquest era gag recurrent a les sessions de llanterna m\xc3\xa0gica; espectacle precursor del cinema, llavors molt en voga. De tota manera, els germans Lumi\xc3\xa8re asseguraven que la idea del petit film es basava directament en una experi\xc3\xa8ncia real, protagonitzada pel seu germ\xc3\xa0 petit Eduard, quan encara era un nen._NEWLINE_Sobre el que no hi ha discussi\xc3\xb3 \xc3\xa9s sobre que aquest film va ser el primer film de ficci\xc3\xb3 - i, de pas, la primera com\xc3\xa8dia- projectat en una sala comercial en tota la hist\xc3\xb2ria del cinema, si b\xc3\xa9, ja hi havia hagut petites escenes amb actor rodades amb el sistema del kinetoscopi de Thomas Alva Edison el qual, per\xc3\xb2, s'havia de gaudir en privat, tot mirant per una petita espiera._NEWLINE_De totes les miniatures f\xc3\xadlmiques presentades pels germans Lumi\xc3\xa8re aquesta era, amb difer\xc3\xa8ncia, la que tingu\xc3\xa9 un \xc3\xa8xit m\xc3\xa9s espontani als espectadors de la hist\xc3\xb2rica sessi\xc3\xb3. Aquest \xc3\xa8xit s'an\xc3\xa0 repetint a totes les sales i pa\xc3\xafsos on s'anava presentant. La seva presentaci\xc3\xb3 al centre polit\xc3\xa8cnic de Regent Street a Londres, on va tenir un clamor\xc3\xb3s \xc3\xa8xit de p\xc3\xbablic al seg\xc3\xbcent any, fou una de les m\xc3\xa9s famoses exhibicions del film._NEWLINE_L'\xc3\xa8xit del film feu que els germans Lumi\xc3\xa8re s'afanyessin a canviar el tosc cartell anunciador de la primera sessi\xc3\xb3 per un altre, al qual es podia veure com el p\xc3\xbablic gaudia, precisament, d'El regador regat, que \xc3\xa9s el que ha esdevingut el m\xc3\xa9s recordat icona popular dels dos germans.\n_START_SECTION_\nEst\xc3\xa8tica del film\n_START_PARAGRAPH_\nTota l'acci\xc3\xb3 d'El regador regat passa en un sol escenari exterior, rodat en un sol pla general, sense moviments de c\xc3\xa0mera ni edici\xc3\xb3 en diversos plans, segons l'estil habitual dels altres films rodats pels germans Lumi\xc3\xa8re. A difer\xc3\xa8ncia d'aquells, els quals sempre estan rodats amb una professionalitat; qualitat fotogr\xc3\xa0fica, composici\xc3\xb3, utilitzaci\xc3\xb3 de la llum natural; del sentit del ritme i de l'est\xc3\xa8tica de gran gran nivell i auto exig\xc3\xa8ncia, El regador regat t\xc3\xa9 una decebedora factura general. A totes les mancances esmentades, caldria afegir-hi que els dos actors que representen els \xc3\xbanics personatges que hi apareixen donen un nivell d'interpretaci\xc3\xb3 molt baix, molt per sota del que seria una interpretaci\xc3\xb3 professional m\xc3\xadnima exigible. La direcci\xc3\xb3 tampoc \xc3\xa9s massa brillant: els actors surten accidentalment de camp en m\xc3\xa9s d'una ocasi\xc3\xb3 i, d'aquesta manera, surten tallats per manca d'indicacions precises._NEWLINE_L'antiguitat de la pel\xc2\xb7l\xc3\xadcula no la disculpa d'aquestes imperfeccions- en aquell temps hi havia excel\xc2\xb7lents actors c\xc3\xb2mics a l'escena francesa- si no, m\xc3\xa9s aviat, la manca de recursos econ\xc3\xb2mics. Aix\xc3\xb2 no fou cap problema perqu\xc3\xa8 la pel\xc2\xb7l\xc3\xadcula hagi arribat a ser el primer cl\xc3\xa0ssic del cinema de ficci\xc3\xb3."